MP-राजस्थान, दिल्ली में तेज बारिश; UP के 19 जिलों में दो दिन अलर्ट
Heavy rain forecast in Delhi-NCR till evening, Farmers' crops ruined in 18 states, दिल्ली-NCR में शाम तक तेज बारिश का अनुमान
देश के कई राज्यों में बेमौसम बारिश हो रही है। रविवार शाम मध्य प्रदेश, राजस्थान और दिल्ली-NCR में जमकर बारिश हुई। राजस्थान के कई जिलों में रविवार को भी बारिश के साथ ओले गिरे। वहीं, IMD ने उत्तर प्रदेश के 19 जिलों में दो दिन बारिश और ओले गिरने का अलर्ट जारी किया है।
बारिश और ओले गिरने से राजस्थान, मध्य प्रदेश, उत्तर प्रदेश, दिल्ली, हरियाणा, पंजाब, गुजरात, महाराष्ट्र, कर्नाटक, तेलंगाना, हिमाचल प्रदेश, छत्तीसगढ़, बिहार, ओडिशा, जम्मू-कश्मीर, पश्चिम बंगाल, आंध्र प्रदेश और तमिलनाडु में किसानों की फसलें बर्बाद हो गई हैं। शुरुआती सर्वे के मुताबिक मध्य प्रदेश और यूपी में बारिश से फसलों को 25% तक नुकसान हुआ है। कुछ जिलों में नुकसान 85% तक दर्ज किया गया।
अब राज्यों में मौसम का हाल जान लीजिए...
राजस्थान के कई जिलों में बारिश, ओले भी गिरे
राजस्थान के कई जिलों में रविवार को ओले गिरने के साथ अच्छी बारिश हुई। जयपुर, अलवर, बांसवाड़ा में दोपहर में अचानक मौसम बदला और भारी बारिश हुई। बेमौसम हो रही बारिश ने किसानों की फसलों का काफी नुकसान हो रहा है। कुछ किसानों ने फसलें काटकर खेत में रखी थी, जो बारिश में खराब हो गईं। पढ़ें पूरी खबर...
20 मार्च तक मध्यप्रदेश में बारिश का दौर जारी रहेगा
मध्यप्रदेश में बेमौसम बारिश का दौर जारी है। रविवार की दोपहर करीब 3 बजे सागर, खंडवा और खरगोन में जमकर बारिश हुई। प्रदेश में 14 मार्च से दो सिस्टम एक्टिव हैं। 16-17 मार्च से सिस्टम ज्यादा स्ट्रॉन्ग हो गया। इस वजह से बारिश होने के साथ ओले गिर रहे हैं। उधर, इंदौर के पास शिप्रा इलाके में 17 साल के नाबालिग छात्र की आकाशीय बिजली गिरने से मौत हो गई।
मौसम विभाग के मुताबिक 20 मार्च तक आधे से ज्यादा मध्यप्रदेश में ऐसा ही मौसम रहेगा। ग्वालियर-चंबल संभाग में प्रशासन ने शुरुआती सर्वे में 60 से 85% नुकसान का अनुमान जताया है। मौसम विभाग की मानें तो अगले दो दिन तक राज्य में बारिश होगी। इसके बाद 21-22 मार्च को बारिश का दौर हल्का हो जाएगा। पढ़ें पूरी खबर...
21 मार्च तक बिहार के कई जिलों में ओले गिरने की आशंका
बिहार में शनिवार रात 11 बजे राजधानी पटना, मुजफ्फरपुर समेत बिहार के अन्य जिले में भी झमाझम बारिश हुई। एक्सपर्ट्स के मुताबिक, राजस्थान, बांग्लादेश और अन्य इलाकों में बने साइक्लोन के असर से बिहार का मौसम बदला है। मौसम विभाग का कहना है कि अगले 48 घंटे तक तेज हवा के साथ रिमझिम बारिश हाेने के साथ 21 मार्च तक कई जिलों में फिर से ओले गिरने की संभावना है। इधर, पटना में शनिवार काे दिनभर आसमान साफ रहा, लेकिन, शाम के बाद आसमान में बादल छाने लगे। पढ़ें पूरी खबर...
यूपी के आगरा-झांसी में बारिश, अगले 5 दिन बादल छाए रहेंगे
यूपी में मौसम का उलटफेर लगातार चौथे दिन रविवार को भी जारी है। सुबह आगरा और झांसी में जमकर बारिश हुई। मथुरा, गाजियाबाद में शनिवार-रविवार की दरमियानी रात ओले गिरे थे। प्रयागराज, लखनऊ, कानपुर, अयोध्या समेत कई जिलों में बादल छाए हैं। मौसम विभाग ने प्रदेश के 19 जिलों में बारिश और ओले गिरने का अलर्ट जारी किया है। एक्सपर्ट्स का कहना है कि अब अगले 5 दिन तक प्रदेश का मौसम ऐसा ही रहेगा। पढ़ें पूरी खबर...
छत्तीसगढ़ के कई जिलों में बादल छाए, 20 मार्च तक बारिश की संभावना
छत्तीसगढ़ के कई जिलों में रविवार को भी बादल छाए हुए हैं, वहीं कई जगहों पर हल्की बारिश हो रही है। बारिश के चलते राजधानी रायपुर के तापमान में गिरावट दर्ज की गई है। रायपुर का न्यूनतम तापमान 17 डिग्री सेल्सियस और अधिकतम तापमान 28 डिग्री सेल्सियस है। मौसम विभाग ने छत्तीसगढ़ के कई जिलों में 20 मार्च तक बारिश की संभावना जताई है। पढ़ें पूरी खबर...